b'\n_START_ARTICLE_\nFrtalja\n_START_PARAGRAPH_\nFrtalja je slovenska narodna jaj\xc4\x8dna jed, pod tem imenom poznana predvsem v primorski kuhinji. Drugod po Sloveniji je poznana pod imenom omleta, pala\xc4\x8dinka ali \xc5\xa1morn, \xc4\x8deprav se bistveno razlikuje od vseh treh. Omlete ali pala\xc4\x8dinke morajo biti namre\xc4\x8d \xc4\x8dim tanj\xc5\xa1e in namazane,  \xc5\xa1morn pa se predstavi kot zdrobljen aglomerat, a pri obeh testo navadno ne vsebuje zeli\xc5\xa1\xc4\x8d; frtalja ima kon\xc4\x8dno obliko torte, visoke tudi preko 3 cm, v testo pa so vme\xc5\xa1ana zeli\xc5\xa1\xc4\x8da, zelenjava ali suho meso (narezana klobasa ali pr\xc5\xa1ut)._NEWLINE_Frtaljo naredimo iz stepenih jajc, moke in razli\xc4\x8dnih zeli\xc5\xa1\xc4\x8d ter razli\xc4\x8dnih dodatkov. Lahko je soljena ali sladkana, odvisno od ostalih sestavin. Pri frtaljah je pomembno, da prevladujejo zeli\xc5\xa1\xc4\x8da, moka in jajce sta le vezivo. Potrebno je tudi, da so zeli\xc5\xa1\xc4\x8da \xc4\x8dim bolj sve\xc5\xbea. Ko zme\xc5\xa1amo sestavine, spe\xc4\x8demo frtaljo v visoki ponvi, v kateri smo predhodno razgreli ma\xc5\xa1\xc4\x8dobo (po navadi mast ali olje). Frtaljo je potrebno obra\xc4\x8dati med peko, da dobi zna\xc4\x8dilen zlatorumen videz. Dobra frtalja mora imeti kon\xc4\x8dno debelino vsaj enega centimetra. _NEWLINE_V\xc4\x8dasih je bila frtalja nekako obvezna jed ob prazniku za 1. maj (v krajih Vol\xc4\x8dji grad, Temnica), kar se pove\xc5\xbee z vra\xc5\xbeo, da prva frtalja odganja modrase. Prva frtalja je bila po navadi narejana s koroma\xc4\x8dem._NEWLINE_Frtalje danes predstavljajo del lahke gostinske ponudbe, ker so hitro pripravljene, so\xc4\x8dne, okusne in raznolike glede okusa. Postre\xc5\xbee se jo lahko ob vseh prilo\xc5\xbenostih, kot predjed poleg narezka, lahko pa tudi kot samostojno glavno jed z omako ali kot prikuho poleg pe\xc4\x8denk. Najpogosteje pride v po\xc5\xa1tev kot izdatna malica ali kot popotnica na dalj\xc5\xa1ih izletih in pohodih.'